
asupra propunerii legislative pentru înfiinţarea Direcţiei pentru medicină sportivă în cadrul Ministerului Tineretului şi Sportului şi pentru adoptarea unor măsuri privind organizarea şi funcţionarea Institutului Naţional de Medicină Sportivă, a policlinicilor teritoriale şi a cabinetelor de Medicină Sportivă
(Pl.x. 636/2009)

1. În baza prevederilor art. 95 din Regulamentul Camerei Deputaţilor, republicat, cu adresa nr. Pl.x. 636 din 15 decembrie 2009, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru înfiinţarea Direcţiei pentru medicină sportivă în cadrul Ministerului Tineretului şi Sportului şi pentru adoptarea unor măsuri privind organizarea şi funcţionarea Institutului Naţional de Medicină Sportivă, a policlinicilor teritoriale şi a cabinetelor de Medicină Sportivă.

Pentru întocmirea raportului, Comisia a analizat avizele primite de la Comisia pentru buget, finanţe şi bănci, Comisia pentru  egalitatea de şanse între femei şi bărbaţi, Comisia juridică, de disciplină şi imunităţi, precum şi avizul Consiliului Legislativ şi Punctul de vedere al Guvernului.

Propunerea legislativă are ca obiect de reglementare adoptarea unor măsuri în domeniul medicinii sportive, prin înfiinţarea unei Direcţii de Medicină Sportivă şi a unui Institutul Naţional de Medicină Sportivă în cadrul Ministerului Tineretului şi Sportului, prin înfiinţarea de cabinete de medicină sportivă în fiecare judeţ şi a unor policlinici zonale de medicină sportivă în regiunile de dezvoltare a le ţării, precum şi prin transferarea atribuţiilor în domeniu de la Ministerul Sănătăţii la Ministerul Tineretului şi Sportului. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 18 deputaţi, din totalul de 31 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de Lege au participat ca invitaţi: domnul Andrei Gheorghe Kiraly - secretar de stat şi doamna Ioana Mihăilă – director în cadrul Ministerului Educaţiei, Cercetării, Tineretului şi Sportului.

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Proiectul de Lege a fost respins de Senat, în calitate de primă Cameră sesizată, în şedinţa din 24 noiembrie 2009.


În urma dezbaterii, în şedinţa din 16 februarie 2009, Comisia a propus, cu unanimitatea voturilor celor prezenţi, respingerea propunerii legislative, din următoarele considerente:

- în tot cuprinsul actului normativ nu se regăsesc prevederi exprese din care să rezulte că atribuţiile medicinii sportive sunt transferate de la Ministerul Sănătăţii la Ministerul Tineretului şi Sportului (în prezent Ministerul Educaţiei, Cercetării, Tineretului şi Sportului), nefiind modificate în mod corespunzător cele două hotărâri ale Guvernului de organizare a celor două ministere menţionate, respectiv Hotărârea Guvernului nr. 1721/2008 şi Hotărârea Guvernului nr. 1718/2008; astfel, Institutul Naţional de Medicină Sportivă Bucureşti, care se află de 47 de ani în subordinea Ministerului Sănătăţii, nu poate să fie trecut la Ministerul Educaţiei, Cercetării, Tineretului şi Sportului; 

- unele prevederi ale proiectului interferează sau chiar reiau prevederi ale Legii nr. 321/2007 privind organizarea şi funcţionarea cabinetelor de medicină sportivă, creând astfel paralelism în reglementare;

- în tot cuprinsul actului normativ nu se regăsesc prevederi care să se refere la creşterea numerică a medicilor de medicină sportivă sau a altor specialişti din reţeaua de medicină sportivă. Ministerul Educaţiei, Cercetării, Tineretului şi Sportului nu are posibilitatea legală de a creşte numărul acestor specialişti, numai Ministerul Sănătăţii putând realiza acest lucru, prin activităţi de învăţământ pre şi post universitar, precum şi prin politici sanitare sectoriale;


- potrivit Legii nr. 69/2000, Legea educaţiei fizice şi sportului, cu modificările şi completările ulterioare, şi Ordinului comun 1058/404/2003 al Ministrului Tineretului şi Sportului şi Ministrului Sănătăţii şi Familiei pentru aprobarea Normelor tehnice privind controlul medical al sportivilor, viza pentru participarea la antrenamente şi competiţii sportive se poate acorda numai de către reţeaua de medicină sportivă a Ministerului Sănătăţii;

- cluburile sportive sunt obligate, prin lege, să aibă cabinete medicale, deci nu se justifică înfiinţarea unor cabinete noi;  


- există deja în fiecare judeţ unul sau mai multe cabinete de medicină sportivă de stat sau private, iar cele private nu pot fi subordonate administrativ Direcţiei judeţene de sănătate şi cu atât mai mult Direcţiei judeţene de sport;

- medicina sportivă este o specialitate medicală de sine stătătoare, politicile şi programele naţionale din acest domeniu fiind stabilite în exclusivitate de Ministerul Sănătăţii; 

- există deja ambulatorii de medicină sportivă judeţene în regiunile de dezvoltare a României, nefiind justificată înfiinţarea altor astfel de cabinete.  

